偶遊龍門北溪忽懷驪山別業因以言志示弟淑奉呈諸大僚
作者：韋嗣立
朝代：唐

paragraphs: 幽谷杜陵邊，風煙別幾年。
偶來伊水曲，溪嶂覺依然。
傍浦憐芳樹，尋崖愛綠泉。
嶺雲隨馬足，山鳥向人前。
地合心俱靜，言因理自玄。
短才叨重寄，尸祿愧妨賢。
每挹挂冠侶，思從初服旋。
稻粱仍欲報，歲月坐空捐。
助岳無纖塊，輸溟謝末涓。
還悟北轅失，方求南澗田。